wickkiey/tamil-wikipedia-markdown huggingface dataset:
# திருபாய் அம்பானி



**தீரஜ்லால் இராசந்த் அம்பானி** (Dhirajlal Hirachand Ambani 28 டிசம்பர் 1932 - 6 ஜூலை 2002), பரவலாக **திருபாய் அம்பானி** என்று அழைக்கப்படும் இவர் , ரிலையன்ஸ் இண்டஸ்ட்ரீஸை நிறுவிய ஓர் இந்திய வணிக அதிபராவார் . 2016 ஆம் ஆண்டில், வர்த்தகம் மற்றும் தொழில்துறையில் இவர் ஆற்றிய பங்களிப்புகளுக்காக இந்தியாவின் இரண்டாவது மிக உயர்ந்த விருதான பத்ம விபூசண் இவருக்கு மரணத்திற்குப் பின் வழங்கப்பட்டது.  

## ஆரம்பகால வாழ்க்கை
திருபாய் அம்பானி 28 டிசம்பர் 1932 அன்று குசராத், ஜுனாகத் மாவட்டம், மாலியா தாலுகாவில் உள்ள சோர்வாடில் பிறந்தார். ஹிராசந்த் கோர்தன்பாய் அம்பானி மற்றும் மோத் வானியா (பணியா) சமூகத்தைச் சேர்ந்த ஆசிரியரான ஜம்னாபென் அம்பானியின் மகன்களில் ஒருவர் ஆவார். பகதூர் காஞ்சி பள்ளியில் தனது படிப்பைப் பயின்றார்.  

1958 ஆம் ஆண்டு ஏடனை விட்டு வெளியேறி, இந்தியாவில் ஜவுளி சந்தை வணிகத்தில் ஈடுபட்டார்.  

## ரிலையன்ஸ் நிறுவனம்
அம்பானி இந்தியாவிற்குத் திரும்பிய பின்னர் தனது உறவினரும் தன்னுடன் ஏமனில் தங்கியிருந்த சம்பக்லால் தமனியுடன் இணைந்து "மஜின்" நிறுவனத்தைத் தொடங்கினார். இந்த நிறுவனம் பாலியஸ்டர் நூலை இறக்குமதி செய்து மசாலாப் பொருட்களை யேமனுக்கு ஏற்றுமதி செய்தது.  

ரிலையன்ஸ் வணிக நிறுவனத்தின் முதல் அலுவலகம் மஸ்ஜித் பண்டரில் உள்ள நரசிநாத தெருவில் அமைக்கப்பட்டது. அது ஆக இருந்தது ஒரு தொலைபேசி, ஒரு மேசை மற்றும் மூன்று நாற்காலிகள் கொண்ட அறையாக இருந்தது. துவக்கத்தில், வியாபாரத்தில் இவர்களுக்கு உதவ இரண்டு உதவியாளர்கள் இருந்தனர்.  

## இறப்பு
சூன் 24, 2002 அன்று பக்கவாதத்தால் பாதிக்கப்பட்ட அம்பானி மும்பையில் உள்ள பிரீச் கேண்டி மருத்துவமனையில் அனுமதிக்கப்பட்டார். இது அவருக்கு ஏற்பட்ட இரண்டாவது பக்கவாதம், முதல் பக்கவாதம் பிப்ரவரி 1986 இல் ஏற்பட்ட போது இவரது வலது கை செயலிழந்தது. ஒரு வாரத்துக்கும் மேலாக ஆழ்மயக்க நிலையில் இருந்த இவர் சூலை 6, 2002 அன்று இறந்தார்.  

## பாராட்டுகள்

- 1996, 1998 மற்றும் 2000 - *ஏசியாவீக்* இதழின் "பவர் 50-ஆசியாவின் சக்திவாய்ந்த மனிதர்கள்" பட்டியலில் இடம்பெற்றது.
- சூன் 15, 1998 – தி வார்டன் பள்ளி, பென்சில்வேனியா பல்கலைக்கழகத்தின் *டீன்* பதக்கம் (தலைமைத்துவத்தின் சிறந்த முன்மாதிரியை அமைத்ததற்காக ). டீன் பதக்கத்தைப் பெற்ற முதல் இந்தியர் திருபாய் அம்பானி ஆவார்.
- நவம்பர் 8, 2000, மும்பை - செம்டெக் அறக்கட்டளை மற்றும் *கெமிக்கல் இன்ஜினியரிங் வேர்ல்டு* ஆகியவற்றால் "நூற்றாண்டின் நாயகன்" விருது வழங்கப்பட்டது.
- ஆகஸ்ட் 10, 2001, மும்பை – தி எகனாமிக் டைம்ஸ் விருதுகள் - கூட்டாண்மை சிறப்புக்கான வாழ்நாள் சாதனையாளர் விருது.
- இந்திய வர்த்தக மற்றும் தொழில்துறை கூட்டமைப்பு [FICCI] மூலம் திருபாய் அம்பானி "20 ஆம் நூற்றாண்டின் நாயகன்" என்று பெயரிடப்பட்டார்.
- 28 டிசம்பர் 2002 அன்று திருபாய் அம்பானி இடம்பெற்ற தபால்தலையை இந்திய அஞ்சல் வெளியிட்டது.
- அக்டோபர் 2011- மரணத்திற்குப் பின் ஏபிஎல்எஃப் குளோபல் ஏசியன் விருதை *ஏசியன் பிசினஸ் லீடர்ஷிப் ஃபோரம்* விருது நிகழ்வில் வழங்கப்பட்டது.
- சனவரி 2016- மரணத்திற்குப் பின் நாட்டின் இரண்டாவது உயரிய குடிமகன் விருதான பத்ம விபூசண் வழங்கப்பட்டது.
# குநோம்



கணினிப்பயன்பாட்டுக்கான வரைகலை இடைமுகப்பினை தரும் பணிச்சூழல்களுள் **குனோம் (GNU Object Model Environment - GNOME)** புகழ்பெற்ற ஒன்றாகும். இது GNOME என்றவாறு எழுதும்போது பாவித்தாலும் குனோம் என்றவாறே உச்சரிக்கப்படும்.  

குனோம் பணிச்சூழல், குனூ/லினக்ஸ், பீ எஸ் டீ போன்ற இயக்குதளங்களில் பரவலாக பயன்படுத்தப்படுகிறது.  

முனைய வடிவில் வழங்கிப் பயன்பாட்டிற்கு மட்டுமே அதிகமாகப் பயன்பட்டு வந்த குனு/ லினக்ஸ் இயங்குதளங்கள் மேசைத்தளங்களிலும் இன்று அதிகமாக பயன்படுத்தப் படுவதற்கு குநோம் பணிச்சூழல் திட்டத்தின் பங்கு குறிப்பிடத் தக்கது.  

உபுண்டு லினக்சு, ஃபெடோரா போன்ற குனூ/லினக்ஸ் வழங்கல்கள் குனோமினை இயல்பிருப்பாக கொண்டிருக்கின்றன.  

குனோம் பணிச்சூழலுக்கு மாற்றான பல்வேறு பணிச்சூழல்கள் கட்டற்ற மென்பொருள் உலகில் புழக்கத்தில் இருக்கின்றன. அவற்றுள் கே டீ ஈ, எக்ஸ் எஃப் சீ ஈ, ஃபயர் ஃபாக்சு, என்லைட்மென்ட் போன்றன குறிப்பிடத்தக்கவையாகும்.  

குனோம் பணிச்சூழலானது விளையாட்டுக்கள் தொடக்கம் உரைத்திருத்திகள் வரை ஏராளமான சிறு செயலிகளை தன்னகத்தே கொண்டிருக்கிறது.  

அண்மைய வெளீயீடு : குநோம் 3.4
# விழுது (அமைப்பு)


**விழுது** ஓர் இலங்கையில் உள்ள ஓர் அரசு அல்லாத (அரசசார்பற்ற) ஓர் அமைப்பாகும். இது 2003 ஆம் ஆண்டு ஆரம்பிக்கப்பட்டது. ஆலமரத்தில் விழுதுகள் கொப்புக்களை நன்றாகத் தாங்கிப் பிடித்து எவ்வாறு வளரச் செய்கின்றதோ அவ்வாறே இந்த அமைப்பும் சமூக வலையமப்பை வலுப்பெறும் என்ற கருத்துடன் உருவாக்கப்பட்டதாகும். இதன் தலைமை அலுவலகம் கொழும்பில் அமைந்துள்ளது. கிளை அலுவலகங்கள் திருகோணமலை, வவுனியா, மட்டக்களப்பு, யாழ்ப்பாணத்தில் அமைந்துள்ளன.  

## வெளியிணைப்பு
- விழுது அதிகாரப்பூர்வத்தளம்
# இளம்பூரணர்

**இளம்பூரணர்** (*Ilampooranar*) இடைக்காலத் தமிழ் மொழி உரையாசிரியராவார். இவர் இன்றுவரை தொல்காப்பியத்துக்குக் கிடைத்த உரைகளில் மிகப்பழைய உரையை எழுதியவர் ஆவார். தொல்காப்பியத்தின் எழுத்ததிகாரம், சொல்லதிகாரம், பொருளதிகாரம் ஆகிய மூன்று அதிகாரங்களுக்கும் உரை எழுதினார்.  

தொல்காப்பிய உரையாசிரியர்களில் இவர் காலத்தால் முந்தியவர். இவரது காலம் பொ.ஊ. 11-ஆம் நூற்றாண்டு.  
இவரை உரையாசிரியர் அல்லது உரை முதல்வர் என்று அழைத்தனர். ‘உரையாசிரியராகிய இளம்பூரண அடிகள்’ என அடியார்க்கு நல்லார் இவரைக் குறிப்பிடுவதால் இவரது பெயரை இளமையில் அறிவு நிறையப்பெற்ற துறவி என உணர்ந்துகொள்ள வேண்டும். ‘உளங்கூர் கேள்வி இளம்பூரணர்’, ‘ஏதமில் மாதவர்’ என்றெல்லாம் இவர் போற்றப்படுகிறார்.  

- இவர் சோழநாட்டினர்.
- இவர் உழவர்.
- இவர் சமணர் என்பது பெரும்பான்மை ஆய்வாளர் கருத்து.

இளம்பூரணருக்கு முன்பும் தொல்காப்பியத்துக்கு உரை எழுதப்பட்டிருந்தது என்பதனை "இதுவும் ஒருசார் ஆசிரியன் உரைப்பது" என அவர் குறிப்பிடுவதால் உணரலாம். அதிகார விளக்கம், இயல் பற்றிய சுருக்கம், நூற்பா நுதலும் பொருள், தெளிவுரை, சொல்தொடர் விளக்கம், மேற்கோள் விளக்கம் என்ற பொது அமைப்பு அவர் உரையில் காணப்படும்.  

## கருவிநூல்
- மு. அருணாசலம், தமிழ் இலக்கிய வரலாறு, பதினோராம் நூற்றாண்டு, பதிப்பு 2005

## அடிக்குறிப்பு
# சேனாவரையர்

**சேனாவரையர்** (**Senavaraiyar**) தொல்காப்பியத்துக்கு உரை எழுதிய இடைக்காலத் தமிழ் மொழி உரையாசிரியர்களில் ஒருவர். சேனை அரையர் என்னும் சொற்கள் புணரும்போது சேனாவரையர் என வரும். எனவே இவரது பெயர் சேனைத் தலைவரைக் குறிக்கும்.  

பொ.ஊ. 13 ஆம் நூற்றாண்டு கல்வெட்டுகளில் வரும் சில தொடர்கள் இவரைக் குறிக்கும் என்பது அறிஞர்கள் கருத்து. கல்வெட்டு ஆற்றூர் சோமநாத சாமிக்குச் சேனாவரையர் நிலம் அளித்த செய்தியைக் கூறுகிறது. இதனால் இவரது ஊர் மிழலை ஆற்றூர் எனத் தெரிகிறது.  

நன்னூலை இவர் மேற்கோள் காட்டுவதால் இவரது காலம் அதற்குப் பிந்தியது. சேனாவரையர் நிலம் அளித்த சேய்தியைக் கூறும் கல்வெட்டு மாறவர்மன் குலசேகர பாண்டியன் காலத்தது. எனவே சேனாவரையர் 13 ஆம் நூற்றாண்டின் பிற்பகுதியில் வாழ்ந்தவர் என்பது தெளிவாகிறது.  

இவர் தொல்காப்பியத்தின் சொல்லதிகாரத்துக்கு மட்டுமே உரை எழுதினார். எனினும் இவ்வதிகாரத்துக்கு எழுதப்பட்ட எல்லா உரைகளிலும் சிறந்த உரை இவர் எழுதிய உரையே என்று கருதப்படுகிறது. இவரது உரையை விளக்கக் குறிப்புகளுடன் 1938-ஆம் ஆண்டில் பதிப்பித்த யாழ்ப்பாணத்தைச் சேர்ந்த கணேசையர் சேனாவரையர் உரைபற்றிப் பின்வருமாறு கூறுகிறார்:  
: *தொல்காப்பியச் சொல்லதிகாரத்துக்குப் பல உரைகளுளவாயினும், அவ்வுரைகளுள்ளே பொருள்களைத் தருக்கமுறையாகத் தெரித்துணர்த்துவதினானும், தெளிவும் இன்பமும் பயக்கும் வாக்கிய நடையுடைமையானும், ஆசிரியர் சூத்திரப் போக்கினையும் வடமொழி தென்மொழி என்னும் இரு வழக்கினையும் நன்குணர்ந்து தென்மொழி வழக்கொடு மாறுபடாவண்ணம் வடமொழி வழக்கினையுங்கொண்டு பொருளுரைத்தலினானும் தலைசிறந்து விழங்குவது சேனாவரையருரையே*  
பிற ஆசிரியர்களின் உரைகளோடு ஒப்பிடும்போது இது பல நயங்கள் உடையதாக இருப்பதுடன் நீண்ட காலமாகவே பலராலும் விரும்பிக் கற்கப்பட்டு வருகிறது.  

## உசாத்துணைகள்
- கணேசையர், சி., *தொல்காப்பியம் சொல்லதிகார மூலமும் சேனாவரையருரையும்*, திருமகள் அழுத்தகம், சுன்னாகம், 1938.
- மு. அருணாசலம், தமிழ் இலக்கிய வரலாறு, பதின்மூன்றாம் நூற்றாண்டு, பதிப்பு 2005

## அடிக்குறிப்புகள்
# நச்சினார்க்கினியர்

**நச்சினார்க்கினியர்** (**Nacchinarkiniyar**) இடைக்கால தமிழ் உரையாசிரியர்களுள் முக்கியமான ஒருவர். தொல்காப்பியத்துக்கு எழுதப்பட்ட உரைகளில் நச்சினார்க்கினியரின் உரை முக்கியமானதாகும். இவர் தொல்காப்பியத்தைத் தவிர்த்து கலித்தொகை, குறுந்தொகையில் ஒரு பகுதி, பத்துப்பாட்டு, சீவக சிந்தாமணி என்பவற்றுக்கும் உரைகள் எழுதியுள்ளார். இவர் தொல்காப்பியம் முழுவதற்குமே உரை எழுதினார். குறுந்தொகையில் உள்ள முதல் 380 பாடல்களுக்குப் பேராசிரியர் உரை எழுதினார் என்றும், எஞ்சிய 20 பாடல்களுக்கு மட்டுமே நச்சினார்க்கினியார் உரை எழுதி நிறைவு செய்தார் என்றும் குறுந்தொகை பதிப்பாசிரியர் குழு கூறுகிறது.  

### இவரைப்பற்றிய செய்திகள்
- இவரது காலம் பொ.ஊ. 14-ஆம் நூற்றாண்டு.
- பாண்டிய நாட்டில் வாழ்ந்தவர்
- 'உச்சிமேல் புலவர் கொள் நச்சினார்க்கினியர்' என்னும் பாராட்டினைப் பெற்றவர்.
- வேத போதன் எனப் பாராட்டப்பட்ட அந்தணர்.

## மேற்கோள்
- தமிழ் இணையக் கல்விக்கழகம், பத்துப்பாட்டு, நச்சினார்க்கினியார் உரை
- மு. அருணாசலம், தமிழ் இலக்கிய வரலாறு, பதினான்காம் நூற்றாண்டு, பதிப்பு 2005

## அடிக்குறிப்பு
# வார்ப்புரு:தகவல் சட்டம் டெஸ்ட் தகுதியற்ற துடுப்பாட்ட அணி

**}**

| **ஐ.சி.சி. உறுபினரானது** | } |
| --- | --- |
| **ஐ.சி.சி. உறுப்பினர் தகுதி ** | } |
| **ஐ.சி.சி. அபிவிருத்தி பிரதேசம்** | } |
| **தலைவர்** | } |
| **ஐ.சி.சி. துடுப்பாட்ட லீக் பிரிவு** | } |
| **பிரதேச தொடராட்ட பிரிவு** | } |
| **முதக் போட்டி** | } |
| <small>தகவல்கள் } நாளின் படியானவை</small> | } |
# அயர்லாந்து துடுப்பாட்ட அணி


**அயர்லாந்துத் துடுப்பாட்ட அணி** (Ireland cricket team) வட அயர்லாந்து மற்றும் அயர்லாந்துக் குடியரசு என்பற்றை பிரந்தித்துவப்படுத்தும் துடுப்பாட்ட அணியாகும். அரசியல் சிக்கல்கள் காரணமாக 1993 வரை பன்னாட்டுத் துடுப்பாட்ட சபைக்கு அயர்லாந்து தெரிவுசெய்யப்படவில்லை. முதல் தடவையாக 2007 உலகக்கோப்பை துடுப்பாட்ட போட்டிகளுக்குத் தகுதி பெற்றனர். 1880 முதலே அயர்லாந்தில் துடுப்பாட்டம் விளையாடப்பட்டு வந்துள்ளது அயர்லாந்தின் முக்கிய சாதனையாக 2007 உலகக் கிண்ணப்போடிகளின் போது பாகிஸ்தான் துடுப்பாட்ட அணியை குழு நிலை போட்டிகளின் போது வெற்றிக் கொண்டமையையும் சூப்பர் 8 நிலைக்கு தெரிவானமையும் குறிப்பிடலாம்.
# கண்டி செல்வ விநாயகர் ஆலயம்

**கண்டி செல்வ விநாயகர் ஆலயம்** கண்டியில், கொழும்பில் இருந்து கண்டி செல்லும் பிரதான சாலையில் கண்டி நகரின் நுழைவாயிலில் அமைந்துள்ளது. இது கட்டுக்கலை பிள்ளையார் கோவில் என்றும் அழைக்கப்படுகிறது. இந்த ஆலயம் சுமார் 300 ஆண்டுகள் பழமை வாய்ந்தது.  

## விழாக்கள்
இங்கு பங்குனி உத்தரத்தில் முடிவடையும் 10 நாட்கள் திருவிழா நடைபெறும். தீர்த்தோற்சவம் தன்னகும்புர மகாவலி கங்கையில் நடைபெறுவதோடு அதே தினத்தன்று மாலை திருக்கல்யாணத் திருவிழாவும் கொடியிறக்கத் திருவிழாவும் நடைபெறும். தேர்த்திருவிழா அன்று பஞ்சரத பவனி கண்டி நகர் வீதிகள் வழியாக வருவது குறிப்பிடத்தக்கதாகும்.  

கண்டியில் வருடாவருடம் ஆடி மாதத்தில் நடைபெறும் *பெரஹர* வின் போது *திய கப்பன மங்கல்யய* என்று சிங்களத்தில் கூறப்படும் (ஆங்கிலம்: Water cutting ceremony) தீர்த்த வைபவம் முடிந்தபின் ஊர்வலம் திரும்பிச் செல்லும்போது கட்டுக்கலை பிள்ளையார் ஆலயத்தில் தரித்து, சில கிரியைகள் நடைபெறும்.  

இந்த ஆலய விழாக்களுக்கு மத்திய மாகாண இந்து சங்கம் (ஆங்கிலம்: Central Province Hindu Association) உதவி வருகிறது.  

## உசாத்துணைகள்
1. கண்டி செல்வ விநாயகர் ஆலயத் தேர்த்திருவிழா - வீரகேசரி 21 மார்ச் 2007
# வேல்ட் பைல்

**வேல்ட் பைல்** என்பது எழுத்துக்களால் ஆன புவியியற் தகவற் தொழில் நுட்பத்தில் பாவிக்கப்படும் ஸ்கான் பண்ணப்பட்ட தேசப்படங்களைக் கணினியில் பாவிப்பதற்கென எஸ்றியினால் (ESRI) இனால் உருவாக்கப்பட்ட ஓர் கோப்பு முறையாகும்.  

பொதுவாக நீங்கள் ஸ்கான் பண்ணிய தேசப்படம்த்தின் கோப்பு நீட்சியானது *.tif என இருக்குமானால் வேல்பைலானது *tifw என்றவாறு இருக்கும். *.jpg என்றவாறு கோப்பின் பெயரானது இருக்குமானால் அதன் வேல்ட்பைல் ஆனது *.jpgw ஆகும் எடுத்துக்காட்டாக new_sheet01_manipay.jpg என்பது கோப்பின் பெயர் என்றால் வேல்ட் பைல் new_sheet01_manipay.jpgw என்றவாறு அமையும்.  

இதன் சிறியதோர்மாறுபாடாக பழைய மென்பொருட்களை ஆதரிக்கும் வகையில் *.tif கோப்புக்களுக்கு *.tfw உம் *.jpg இற்கு *.jpw உம் பாவிக்கப்படுகின்றது. பொதுவாக ஆர்க்வியூ ஆர்க்ஜிஐஎஸ் மென்பொருட்கள் இவற்றைப் புத்திசாலித்தனமாகக் கண்டுபிடித்து சரியான முறையில் கணினிகளில் காட்டப்பயன்படும்.  

Line 1: A, ஒரு பிக்ஸலின் அளவு பட அளவுத்திட்டத்தில்  
Line 2: D: y அச்சூடான சுழற்சி  
Line 3: B: x அச்சூட்டான் சுழற்சி  
Line 4: E: y அச்சில் பட அளவுத்திட்டத்தில் ஒரு பிக்ஸலின் அளவு  
Line 5: C: இடதுபக்க மேல் மூலையின் x ஆள்கூறு  
Line 6: F: இடதுபக்க மேல் மூலையின் y ஆள்கூறு  

பொதுவாக E ஓர் மறையெண்ணாகும் (negative) ஏனெனில் தேசப்படங்கள் பொதுவாக இடது கீழ்மூலையில் காட்டீசியன் முறையில் ஆள்கூறுகள் குறிப்பிடப்படுவதோடு வேல்ட் பைலில் இடது மேல் மூலையின் ஆள்கூறுகளையே தந்துள்தாகும். உங்கள் தேசப்படம் தலைகீழாகத் தோற்றமளித்தால் E இன் பெறுமதியை மறையாக்கவேண்டும்.  

எடுத்துக்காட்டாக new_sheet01_manipay.jpgw கோப்பில்  
4  
0  
0  
-4  
80002  
524998
# மலைச் சொற்பொழிவு



**மலைச் சொற்பொழிவு**, **மலைப் பிரசங்கம்** அல்லது **மலைப்பொழிவு** (*Sermon on the Mount*) என்பது மத்தேயு நற்செய்தி 5-7 இன் படி நாசரேத்தூர்　இயேசுவினால் (சுமார் கி.பி. 30 இல்) இன்றைய　வடக்கு　இசுரேலின்　மலைப்பாங்கான பகுதியில் தமது சீடருக்கும் அங்கிருந்த பொதுமக்களுக்கும் கொடுக்கப்பட்ட ஒரு சொற்பொழிவாகும். இப்பிரசங்கத்தின் ஆரம்பம் ஆசீர்வாதங்களைக் கொண்டுள்ளது,　மேலும்　இது　கிறிஸ்து கற்பித்த செபத்தையும்,　அகிம்சை,　"அடுத்த　கன்னத்தையும்　காட்டு"　போன்ற　இயேசுவின்　முக்கிய　படிப்பினைகளைக்　கொண்டுள்ளது.　பல　கிறித்தவர்கள்　மலைப்பிரசங்கத்தை　பத்துக்கட்டளைகளிற்கான　இயேசுவின்　விளக்கமெனக்　கருதுகின்றனர்.　மலைப்பிரசங்கம்　கிறித்தவத்தின்　மையக் கருத்துக்களைக்　கொண்டிருந்தது.காந்தி, டால்ஸ்ட்டாய்　போன்றோர்　அதனைப்　பின்பற்றினார்கள்.  

## மலைப்பொழிவின் அமைப்பு

- முன்னுரை (மத்தேயு 5:1-2)
- பேறுபெற்றோர் (மத்தேயு 5:3-12)
- உப்பும் ஒளியும் (மத்தேயு 5:13-16)
- திருச்சட்டம் நிறைவேறுதல் (மத்தேயு 5:17-48)
- அறச்செயல்கள் (மத்தேயு 6)
- தீர்ப்பு அளித்தல் (மத்தேயு 7:1-6)
- புனிதம் பற்றி (மத்தேயு 7:7-29)
# வார்ப்புரு:Country showdata

<includeonly>  
<div>  
<div> <span>வார்ப்புரு ஆவணப்படுத்தல்</span></div>  
*இது **[[வார்ப்புரு:|]] வார்ப்புருவிற்கான** தகவல்களை மையப்படுத்தும் வார்ப்புரு மட்டுமே நேரடியாக கட்டுரைகளில் பயன்படுத்துவதை தவிர்க்கவும். இது என்பதை பயன்படுத்தி தானியங்கியாக உருவாக்கப்பட்டதாகும்.*  

<tt>வார்ப்புரு:</tt> உள்ளகத் தகவல் சேமிப்பிற்காக உருவாக்கப்பட்ட ஒரு வார்ப்புருவாகும். இது கட்டுரைகளில் நேரடியாக பயன்படுத்துவதற்கு வடிவமைக்கப்படவில்லை.இதன் தகவல்களை <tt>வார்ப்புரு:flagicon</tt>, <tt>வார்ப்புரு:நாட்டுக்கொடி</tt> போன்றவற்றைப் பயன்படுத்தி கட்டுரைகளில் இணைக்கவும்.  

*ஏதாயினும் தகவல்கள் இற்றைப்படுத்தப்படவில்லையாயின் <span>[ இதை அழுத்தி purge செய்யவும்.]</span> *  

| alias | } | விக்கிபீடியா கட்டுரை பெயர் (}) | , | கட்டாயம் |  |
| --- | --- | --- | --- | --- | --- |
| பெயர் விகுதியுடன் | } | பெயர் விகுதியுடன் கொடுக்கப்படல் வேண்டும், உதாரணமாக இலங்கையின், தென்னாபிரிக்காவின் | , | கட்டாயம் |  |
| சுருக்கமான பெயர் | } | சுருக்கமான பெயர் } | கட்டாயமற்றது |  |  |
| கொடியின் பெயர் | } | நாட்டுக் கொடியின் பெயர்(இடது புறம் பார்க்க) | , , | கட்டாயம் | } |
## கொடி வகைகள்

<table>  
<tr><th>Label</th><th>Flag image </th><th>Image name</th></tr>  
|]]</td><td><tt>}}</tt></td></tr> }}|]]</td><td><tt>}}</tt></td></tr> }}|]]</td><td><tt>}}</tt></td></tr> }}|]]</td><td><tt>}}</tt></td></tr> }}|]]</td><td><tt>}}</tt></td></tr> }}|]]</td><td><tt>}}</tt></td></tr> }}|]]</td><td><tt>}}</tt></td></tr> }}|]]</td><td><tt>}}</tt></td></tr> }}|]]</td><td><tt>}}</tt></td></tr> }}</table>  
}}  

- <tt>}}</tt> → |naval}}
}}  
</tt> → }}  
- <tt>}}</tt> → |air force}}
}}  
</tt> → }}  
- <tt>}}</tt> → |army}}
}} }}  

## எடுத்துக்காட்டான பயன்பாடுகள்
- <tt>}}</tt> → }}
- <tt>}}</tt> → }}</tt> → }} }}}</tt> → |}}}
- <tt>}}}</tt> → |}}}
}}  

</div>  
</includeonly><noinclude>  

</noinclude>
# மேமோ

நோக்கியா நிறுவனத்தின் புதுவீச்சு மின்னணு சாதனங்களாகிய இணையக் கணினி பெட்டிகளுள் இயல்பாக நிறுவப் பட்டு கிடைக்கும் இயக்கு தளம் **மேமோ** (*Maemo*). நோக்கியா-வின் N வகை தயாரிப்புகளில் இது கிடைக்கப் பெறுகின்றது.  

புகழ்பெற்ற குனூ/லினக்ஸ் இயக்குதளமான டெபியனை அடிப்படையாகக் கொண்டு மேமோ உருவாக்கப் பட்டுள்ளது.  

## தொடர்புடைய இணைப்புகள்
- மேமோவின் இணைய தளம்
- நோக்கியாவின் N வகை மின்னணு சாதனங்கள்

## இதனையும் பார்க்க

- மோட்டோரோலா வின் மான்ட்டாவிஸ்டா
# அனில் அம்பானி



**அனில் அம்பானி** (பிறப்பு: சூன் 4, 1959) இந்தியாவைச் சேர்ந்த ஓரு தொழில் அதிபர் ஆவார். இவர் ரிலையன்ஸ் நிறுவனத்தின் நிறுவனரான திருபாய் அம்பானியின் இரண்டாவது மகன். ரிலையன்ஸ் அனில் திருபாய் அம்பானி குழுமத்தை நடத்தி வருகிறார். முகேஷ் அம்பானி இவருடைய அண்ணன் ஆவார்.
# அம்பானி

**அம்பானி** என்ற பெயர் பின்வரும் தலைப்புகளைக் குறிக்கலாம்.  
- திருபாய் அம்பானி - ரிலையன்ஸ் இண்டஸ்டிரீஸ் லிமிட்டெடு நிறுவனத்தைத் தொடங்கியவர்.
- முகேஷ் அம்பானி - திருபாய் அம்பானியின் மூத்த மகன்
- அனில் அம்பானி - - திருபாய் அம்பானியின் இளைய மகன்
# வாகன நிறுத்துமிடம்



**வாகனத் தரிப்பு வசதி** என்பது, பொதுவாகத் தற்காலத் தன்னியக்க வண்டிகள் (Auto-mobiles) அல்லது மோட்டார் வண்டிகள் (Motor Vehicles) என அழைக்கப்படும் வண்டிகள் தரித்து நிற்பதற்காக அமைக்கப்படுகின்ற இடவசதிகளைக் குறிக்கும். தற்காலத்தில், வளர்ந்த நாடுகளிலும், வளர்ந்துவரும் நாடுகளின் நகரப்பகுதிகளிலும், தன்னியக்க வண்டிகளின் பயன்பாடு அதிகரித்துள்ளது. வாழ்க்கைத் தரம் அதிகரித்து வருகின்ற பகுதிகளில், கூடிய அளவில் தனிப்பட்டவர்கள் வண்டிகளைச் சொந்தமாக வாங்குகிறார்கள். இதனால், தெருக்களில் போக்குவரத்து நெருக்கடி ஏற்படுவது ஒருபுறம் இருக்க தேவையான இடங்களில் வண்டிகளை நிறுத்துவதற்கான இடத் தேவையும் பெரும் பிரச்சினையாக உருவெடுத்துள்ளது. இதனால், நகர வடிவமைப்பிலும், தனித்தனி நிலங்களை மேம்படுத்தும் போதும் தரிப்பிட வசதிகளை உருவாக்குவதில் மிகுந்த கவனம் எடுக்கப்படுகின்றது.  

அங்காடித் தொகுதிகள், விளையாட்டுத் திடல்கள், பெரிய வணக்கத் தலங்கள், அரச அலுவலகங்கள் போன்றவற்றுக்கு அண்மையில் பெருமளவில் வண்டிகள் நிறுத்தப்படுவதற்கான இடவசதிகள் தேவைப்படுகின்றன.
# அர்ஜுன்


**அர்ஜூன்** (*Arjun*, பிறப்பு: ஆகஸ்டு 15, 1962) புகழ் பெற்ற தென்னிந்தியத் திரைப்பட நடிகரும் இயக்குநரும் ஆவார். இவரது தந்தை ஜே. சி. ராமசாமி (எ) சக்தி பிரசாத் ஒரு முன்னாள் புகழ் பெற்ற கன்னடத் திரைப்பட நடிகர் ஆவார். அர்ஜூன் தமிழ், தெலுங்கு, கன்னடம், மலையாளம், மற்றும் இந்தி ஆகிய மொழித் திரைப்படங்களில் நடித்துள்ளார். இவர் அதிகமான சண்டைக் காட்சித் திரைப்படங்களில் நடித்ததால், இவருக்கு "ஆக்சன் கிங்" எனும் பட்டம் இரசிகர்களால் வழங்கப்பட்டது. இவர் கராத்தே சண்டைக் கலையில் கருப்புப் பட்டி பெற்றுள்ளார்.  

## இவர் நடித்துள்ள படங்கள் சில
- *முதல்வன்*
- தாய் மேல் ஆணை
- தந்தை மேல் ஆணை
- அரசாட்சி
- அடிமை சங்கிலி
- அன்புசகோதரன்
- ஆத்தா நான் பாஸாயிட்டேன்
- தங்கைக்கு ஒரு தாலாட்டு
- 
- ஆயுதபூஜை
- அண்ணனுக்கு ஜே
- அர்ஜுனா
- அவன்
- அண்ணன் என்னடா தம்பி என்னடா
- சங்கர் குரு
- மேட்டுப்பட்டி மிராசு
- என் சபதம்
- ஹனுமான்
- 
- துருவ நட்சத்திரம்
- எங்கள் குரல்
- என் தங்கை
- எங்க ஊரு தம்பி
- நீதிக்கு விலங்கு
- நான்தான் ராஜா
- சிவப்பு கிளி
- சொந்தக்காரன்
- முதல் குரல்
- முதல் உதயம்
- நாகம்
- இராஜநாகம்
- துரை
- காந்திபுரம்
- மீனவன்
- லாரி டிரைவர்
- தங்கத்தாமரைகள்
- பெரிய இடத்து பிள்ளை
- மனைவி ஒரு மாணிக்கம்
- பாட்டாளி மகன்
- தென்னாட்டு வேங்கை
- எங்க ஊரு சிப்பாய்
- சாது
- சுபாஷ்
- சுதந்திரம்
- சூர்யபார்வை
- வந்தேமாதரம்
- பொம்மலாட்டம்
- எடுத்த சபதம் முடிப்பேன்
- சட்டம் ஒரு சதுரங்கம்
- சிறைக்கைதி
- தாயின் தீர்ப்பு
- தாய் பாசம்
- ஆணை
- *ரிதம்*
- *குருதிப்புனல்*
- குளிர்கால மேகங்கள்
- 
- *ஜென்டில்மேன்*
- *ஜெய்ஹிந்த்*
- ஜெய்ஹிந்த் 2
- ஜெய்சூர்யா
- *நன்றி*
- *சேவகன்*
- செங்கோட்டை
- வல்லக்கோட்டை
- வனயுத்தம்
- *வாத்தியார்*
- *மருதமலை*
- *ஏழுமலை*
- *மனைவி ஒரு மாணிக்கம்*
- *யார்*
- *சுயம்வரம்*
- *வேதம்*
- *கொண்டாட்டம்*
- *கோகுலம்*
- காக்கிச்சட்டை போட்ட மச்சான்
- காட்டுப்புலி
- தவம்
- 
- *மங்காத்தா*
- *கர்ணா*
- கற்பகம் வந்தாச்சு
- *தாயின்மணிக்கொடி*
- தாயம் ஒண்ணு
- வானவில்
- மதராஸி
- கல்யாணக் கச்சேரி
- 
- மணிகண்டா
- மாசி
- *ஒற்றன்*
- ''கடல்
- *மூன்று பேர் மூன்று காதல்*
- *பிரசாந்த் (கன்னடத் திரைப்படம்)*
- பரசு ராம்
- படிச்சபுள்ள
- பட்டிகாட்டு தம்பி
- மன்னவரு சின்னவரு
- கொண்டாட்டம்
- வேட்டையாடு விளையாடு
- பிரதாப்
- *சின்னா*
- *ரோஜாவை கிள்ளாதே*
- ஒரு மெல்லிய கோடு
- 
- *நிபுணன்*
- கண்ணோடு காண்பதெல்லாம்
- கடமை
- கொலைகாரன்
- ஹீரோ
- இரும்புத்திரை
- திருவண்ணாமலை
- வேஷம்

## விருதுகள்
- கர்நாடக அரசின் சிறந்த நடிகருக்கான விருது. (பிரசாந்த் என்ற கன்னடத் திரைப்படத்திற்காக)
# பதஞ்சலி


**பதஞ்சலி** (*Patanjali*) என்பவர் யோகக் கலையினை முறையாக வகுத்துக் கொடுத்தவர் என கருதப்படுகிறார். இவரது யோக சூத்திரங்கள் இந்திய வேத தத்துவ தரிசனங்களில் ஒன்றாக அமைந்துள்ளது. இவர் இயற்றியதாக சொல்லப்படும் பதஞ்சலி யோக சூத்திரம் எனும் நூலே யோகக் கலைக்கு அடிப்படையாக விளங்குகிறது.  

## தொன்மம்
நீண்ட காலத்திற்கு முன்பு, அனைத்து முனிகளும் ரிஷிகளும் விஷ்ணுவை அணுகினர், அவர் (தன்வந்திரியாக அவதரித்தவர்) ஆயுர்வேதத்தின் மூலம் நோய்களைக் குணப்படுத்தும் வழிகளைக் கொடுத்தாலும், மக்கள் இன்னும் நோய்வாய்ப்படுகிறார்கள் என்று சொல்ல. மக்கள் நோய்வாய்ப்பட்டால் என்ன செய்ய வேண்டும் என்பதையும் அறிய விரும்பினர்.  

விஷ்ணு 1,000 தலைகள் கொண்ட ஆதிசேஷ பாம்பின் படுக்கையில் படுத்திருந்தார் -  . ரிஷிகள் அவரை அணுகியபோது, அவர் அவர்களுக்கு ஆதிசேஷனை  (ஞானத்தின் வடிவம்) உலகிற்கு கொடுத்தார், அவர் மகரிஷி பதஞ்சலியாக உலகில் பிறந்தார்.  

எனவே யோக சூத்திரங்கள் என்று அறியப்பட்ட யோக அறிவை வழங்குவதற்காக பதஞ்சலி இந்த பூமிக்கு வந்தார்.  

1,000 பேர் ஒன்று கூடும் வரை யோகா சூத்திரங்களைப் பற்றி விவாதிக்கப் போவதில்லை என்று பதஞ்சலி கூறினார். எனவே, விந்திய மலையின் தெற்கே 1,000 பேர் கூடி அவர் சொல்வதைக் கேட்டனர்.  

பதஞ்சலிக்கு இன்னொரு நிபந்தனையும் இருந்தது. தனக்கும் தனது மாணவர்களுக்கும் இடையில் ஒரு திரையை வைப்பதாகக் கூறிய அவர், யாரும் திரையைத் தூக்கவோ அல்லது வெளியேறவோ வேண்டாம் என்று அவர்களிடம் கூறினார். அவர் முடிக்கும் வரை அனைவரும் ஹாலில் இருக்க வேண்டும்.  

பதஞ்சலி திரைக்குப் பின்னால் நின்று, கூடியிருந்த 1,000 பேருக்குத் தன் அறிவைப் பரப்பினார், மேலும் அவர்கள் ஒவ்வொருவரும் இந்த அறிவை உள்வாங்கினார்கள். இது ஒரு ஆச்சரியமான நிகழ்வு, மாணவர்களிடையே கூட, இந்த அறிவை எவ்வாறு பெறுகிறார்கள் என்பதை அவர்களால் நம்ப முடியவில்லை. திரைக்குப் பின்னால் இருந்து ஒரு வார்த்தை கூட பேசாமல் மாஸ்டர் எப்படி ஒவ்வொருவருக்கும் அறிவு புரிய வைக்கிறார் என்பதை அவர்களால் நம்ப முடியவில்லை.  

அனைவரும் வியந்தனர். அவர்கள் ஒவ்வொருவரும் அத்தகைய ஆற்றலின் வெடிப்பை அனுபவித்தனர், அத்தகைய உற்சாகத்தின் வெடிப்பு, அவர்களால் அதைக் கூட அடக்க முடியவில்லை.  

இந்த பதஞ்சலி முனிவர் ஒரே நேரத்தில் ஆயிரம் சீடர்களுக்கு ஆயிரம் தலைகளுடன் திரை மறைவில் இருந்து வியாகரண மகாபாஷ்யத்தைக் கூறினார் என்றும், அவர் திருச்சித்திரகூடம் உறையும் கோவிந்தராஜ பெருமாளை வழிபட்டதாக தொன்மம் நிலவுகிறது.  

## தோற்ற அமைதி
பதஞ்சலி முனிவரின் தோற்றமானது இடுப்புவரை மனித உடலாகவும், இடுப்புக்குக் கீழே நாகத்தில் உடலாகவும் இருக்கும். தலைக்கு மேலே ஐந்து தலை நாகம் குடைபோல இருக்கும். இவர் ஆதிசேசன் அம்சம் என்பதால் வாயில் கோரைப் பற்கள் இருக்கும்.
# நூல்

**நூல்** என்னும் தலைப்பில் உள்ள கட்டுரைகளுக்கு வழி அமைத்துத் தர இப்பக்கம் உள்ளது.  

- நூல் (எழுத்துப் படைப்பு) - ஒரு கலையை அல்லது அறிவுத்துறையைப் பற்றி கூறும் எழுத்துப் படைப்பு
- நூல் வகை - தொல்காப்பியம், நன்னூல் தரும் விளக்கங்கள்
- நூல் (இழை) - பஞ்சு முதலியவற்றால் ஆன மெல்லிய இழை. துணி போன்றவற்றை நெய்வதற்குப் பயன் படும்.
- நூல் (நாடக நூல்) ஒரு பழைய நாடக நூல்
- நூல் (அளவு) - 24 சதுர அடி
- [[:
# காலம் (நூல்)



இந் நூலானது, புகழ் பெற்ற ஆங்கிலேய அறிவியல் அறிஞர் ஸ்டீஃவன் ஹாக்கிங் என்பவரால் 1988இல் வெளியிடப்பட்ட "A Brief History of Time" என்னும் நூலில் தமிழ் மொழிபெயர்ப்பு ஆகும். இதில் அண்டவியல், வெளியும் காலமும், அடிப்படைத் துகள்களும் விசைகளும், விரிவடையும் அண்டக் கொள்கைகள், குவாண்டம் கோட்பாடுகள் (கற்றை இயல் கோட்பாடுகள்), கருந்துளைகள், புழுத்துளைகள், காலக்கனை, அண்டத்தின் பிறப்பு, மாவெடிப்பு (Big Bang), மாநெரிப்பு (Big Crunch), இயற்பியலின் ஒருங்கிணைப்புக் கோட்பாடுகள் முதலிய ஆழமான அறிவியல் கருத்துக்களை அனைவரும் படித்து தெளிவாகப் புரிந்துகொள்ளுமாறு எளிய நடையில் எழுதப்பட்டுள்ளது. இதனை மிக நேர்த்தியாய் தமிழில் மொழி பெயர்த்துள்ளார் **நலங்கிள்ளி** மற்றும் **தியாகு** என்பவர்கள். இதன் பதிப்பாசிரியர் தியாகு. உலகத் தமிழ் மொழி அறக்கட்டளை, சிகாகோ, ஐக்கிய அமெரிக்கா வெளியீடாக இது வெளி வந்துள்ளது. இம் மொழிபெயர்ப்பு நூல் 295 பக்கங்கள் கொண்டுள்ளது. இதன் ISBN எண்: 0967621224 ஆகும்.
# திருமணப் பொருளியல்


ஒரு திருமண ஒப்பந்தம் தொடர்பிலான பொருளியல், **திருமணப் பொருளியல்** ஆகும். உலகிலுள்ள பல்வேறு வகையான சமுதாயங்களில் திருமணம் என்பது பல்வேறு வடிவங்களில் காணப்பட்டாலும் திருமணம் பொதுவாக எல்லாச் சமுதாயங்களுக்கும் உரிய ஒரு பொதுமை ஆகும். அடிப்படையில், ஒரு ஆணும் பெண்ணும் இணைந்து ஒரு குடும்பமாக வாழ்வது என்பது, அடிப்படையில் பாலியல் மற்றும் இனப்பெருக்கம் சார்ந்த உயிரியல் தேவையாக இருந்தாலும், அவற்றுக்கும் புறம்பாகத் திருமணம் ஒரு சமுதாயத் தேவையாகவும் உள்ளது. அது சமுதாயத்தின் ஒழுங்கமைவுக்கான ஒரு நிறுவனமும் ஆகும். திருமணத்தின் மூலம் ஒரு ஆணும், ஒரு பெண்ணும் இணைவது மட்டுமன்றி, இரு குடும்பங்களுக்கு இடையேயும், இரண்டு குழுக்களுக்கு இடையேயும் பலவகைப் பிணைப்புக்கள் உருவாகின்றன. இத் தொடர்புகள் பல சந்தர்ப்பங்களில் பொருளியல் முக்கியத்துவம் கொண்டவையாகவும் உள்ளன.  

பெரும்பாலான சமுதாயங்களில் திருமணத்தின்போது ஏதோ ஒரு வகையில் பணம் அல்லது வேறுவகையான சொத்துக்கள் பரிமாறப் படுவதைக் காணமுடியும். சில சமுதாயங்களில், ஆணின் குடும்பம் அல்லது ஆண், பெண்ணின் குடும்பத்துக்குப் பணமோ, பொருளோ கொடுக்க வேண்டியுள்ளது. இதை *மணப்பெண் பணம்* எனலாம். வேறு சில சமுதாயங்களில், ஆணின் குடும்பத்துக்குப் பெண்ணின் குடும்பத்தினர் பணம் கொடுக்கின்றனர். இது மணக்கொடை, சீதனம் அல்லது வரதட்சணை எனப் பலவாறாகப் பெயரிட்டு அழைக்கப்படுகின்றது. இவ்வாறான கொடுக்கல் வாங்கல் திருமணம் தொடர்புடைய நேரடியான பொருளாதாரப் பரிமாற்றம் ஆகும்.  

திருமணம் என்பது ஒரு *பரிமாற்ற முறை* என்னும் கருத்தை லெவிஸ்ட்ட்ராஸ் என்பார் தனது மண ஒப்பந்தக் கோட்பாடு (alliance theory), மற்றும் பரிமாற்றக் கோட்பாடுகள் (exchange theory) மூலம் முன்வைத்துள்ளார். இவ்வாறான கொடுக்கல் வாங்கல்களுக்கு அடிப்படையாகப் பல காரணங்கள் முன்வைக்கப்படுகின்றன. எடுத்துக்காட்டாகத் திருமாணமானதும் பெண்கள் கணவனின் குடும்பத்தோடு வாழுகின்ற முறை நடைமுறையில் உள்ள சமுதாயங்களில், அப் பெண் பிள்ளையின் உழைப்பைப் பிறந்தகம் இழக்கின்றது. இதற்கான ஒரு நட்ட ஈடே மணப்பெண் பணம் என்று எடுத்துக் காட்டப்பட்டுள்ளது. சீதன முறை வழக்கில் உள்ள சமுதாயங்களில், மணமகன் குடும்பத்தினருக்குக் கொடுக்கப்படும் பொருளானது, செல்வநிலை, உழைக்கும் தகுதி, சமுதாயத் தகுதி என்பவற்றைக் கொண்ட குடும்பங்களில் தங்கள் பெண்ணை வாழவைப்பதற்கும், அத்தகையவர்களுடன் குடும்பத் தொடர்புகளை ஏற்படுத்திக் கொள்வதற்குமான ஒரு விலையாகவே கருதப்படுகின்றது.  

## உசாத்துணைகள்

- பக்தவச்சல பாரதி, *பண்பாட்டு மானிடவியல்*, மெய்யப்பன் பதிப்பகம், சிதம்பரம், 2003 (திருத்திய பதிப்பு).
- நித்தோ மதோசெக், இம்ரான் ரசூல், *திருமண ஒப்பந்தப் பொருளாதாரம்: கோட்பாடுகளும் சான்றுகளும்* *(The Economics of Marriage Contract: Theories and Evidence)*, அக்டோபர் 2006.
# புணர்ச்சி

இப்பக்கத்தில் புணர்ச்சி என்னும் தலைப்பில் உள்ள பக்கங்களுக்கு வழிகாட்டப்படுகின்றது.  

- புணர்ச்சி (இலக்கணம்) - சொற்புணர்ச்சி விதிகள் (சந்தி விதிகள்).
- புணர்ச்சி (பாலுறவு) - மனிதர்கள் உடலுறவு
- புணர்ச்சி (விலங்கு) - விலங்குகளின் இனப்பெருக்கம்
- புணர்ச்சி (செடிகொடி) மரஞ்செடி கொடிகளில் இனப்பெருக்கம்.
- புணர்ச்சி (அணுக்கருவியல்) - அணுக்கரு சேர்க்கை. ஆற்றல் வெளிப்படுதல்
- புணர்ச்சி (வேதியியல்) - வேதியலில் அணுக்கள் கூடி சேர்மங்கள் உருவாவது.
# அன்டிகுவாவும் பர்பியுடாவும்



**அன்டிகுவாவும் பர்புடாவும்** *(Antigua and Barbuda)* கிழக்கு கரிபிய கடலில் அத்திலாந்திக் மாக்கடலின் எல்லையில் அமைந்துள்ள ஒரு தீவு நாடாகும். இது இரண்டு பிரதான தீவுகளைக் கொண்டுள்ளது அன்டிகுவா, பர்புடா. இதன் அண்மையில் குவாடலூப்பே, டொமினிக்கா, மார்ட்டினீக், செயிண்ட் லூசியா, செயிண்ட். விண்சண்ட் கிரனடீன்சு, திரினிடாட் டொபாகோ என்பன அமைந்துள்ளன.
# சிவகுருநாதன் சின்னையா

**சிவகுருநாதன் சின்னையா** மலேசியாவில் இருந்து 1990 கள் முதல் தமிழ் மென்பொருட்கள் தயாரிப்பில் ஈடுபட்டுள்ள தமிழ் ஆர்வலர் ஆவார். இவர் தற்போது ஆஸ்திரேலியாவின் கன்பராவில் வசித்து வருகின்றார். இவரது நளினம் மென்பொருட்கள், *ஆர்த்தியுடன் கதை நேரம்* என்னும் மாணவர்களுக்கான இறுவட்டு ஆகியவை குறிப்பிடத்தக்கவை.  

## வெளியிணைப்புகள்
- நளினம் இணையத்தளம்.
# விக்கிப்பீடியா:சிறப்புக் கட்டுரைகள் முன்மொழிவு/2007 உலகக்கோப்பை துடுப்பாட்டம் (கிரிக்கெட்)

போட்டி முடியும் வரை சிறப்பாகத் தொடர்ந்து மேம்படுத்தி, பேட்டி முடிந்த பின் சிறப்புக் கட்டுரை ஆக்கலாம்--ரவி 08:21, 23 மார்ச் 2007 (UTC)  

இக்கட்டுரை இப்போது பலர் ஆர்வத்துடன் இப்போது பெரிதும் பார்பார்கள் என உறுதியாக நம்புகின்றேன். சூட்டோடு சூடாக மின்னஞ்சல் பண்ணக்கூடியதாக user:Redirect ஐப் பாவித்தோ அல்லது வேறு ஓர் விதமாகவோ எளியதோர் URL ஐ வழிமாற்றுப்பக்கமாக அமைத்தால் மிகவும் நன்றாகவிருக்கும். --Umapathy 09:33, 23 மார்ச் 2007 (UTC)
# அகமணம்

**அகமணம்** (Endogamy) என்பது, ஒரு குறிப்பிட்ட சமூகக் குழு, வகுப்பு அல்லது இனப்பிரிவுகளுக்கு உள்ளேயே திருமணம் செய்து கொள்ளும் முறையைக் குறிக்கிறது. சாதிப்பிரிவுகள் காணப்படும் இந்தியா போன்ற நாடுகளில் சாதி ஒரு அகமணக் குழுவாகத் தொழிற்படுகிறது. தமிழர்களைப் பொறுத்தவரையிலும் கூடப் பெரும்பாலும் சாதி அகமணக் குழுவாக உள்ளது. மேல் நாடுகளில், சாதிப்பிரிவுகள் இல்லாத சமுதாயங்களில், வர்க்கம் அல்லது வகுப்பு அகமணக் குழுவாக இருப்பதைக் காணலாம். இவ்வாறு அகமணமுறை சார்ந்திருந்த பல சமூகங்களில் தற்காலத்தில் இதன் செல்வாக்குக் குறைந்து வருகின்றபோதும், வேறு சில சமுதாயங்களில் இம்முறை இன்றும் கடுமையாகக் கடைப்பிடிக்கப்பட்டு வருவதைக் காணலாம். பழங்குடிச் சமுதாயங்களில் ஒவ்வொரு குழுவும் ஒரு அகமணக் குழுவாக உள்ளன.  

அகமண முறை குழுவுக்குள், நெருக்கத்தையும் பிணைப்பையும் ஊக்குவிக்கின்றது. பண்டைக் காலத்திலிருந்தே புலம் பெயர்ந்து வாழும் சமுதாயங்களில் அகமண முறை கடைப்பிடிக்கப்பட்டு வந்துள்ளது. இது குழுவுக்குள் ஒற்றுமையை ஊக்குவித்து, அக்குழுக்களுக்கு உரிய வளங்களின் மீதான கட்டுப்பாட்டையும் தக்கவைத்துக் கொள்ள உதவுகிறது. இது வேறு பெரும்பான்மைக் குழுக்கள் மத்தியில் வாழும் சிறுபான்மையினர் தங்கள் சொந்தப் பழக்கவழக்கங்களுடன் நீண்டகாலம் புதிய இடங்களில் தாக்குப் பிடிக்கக்கூடிய சூழ்நிலையை அவர்களுக்கு உருவாக்கிக் கொடுக்கிறது எனலாம். இந்தியாவில் வாழும் பார்சிகள், வட ஈராக்கியப் பகுதிகளில் வாழும் இஸ்லாமியர் அல்லாத சமூகத்தினராகிய யாசிடிகள் என்போர் சிறுபான்மை அகமணக் குழுக்களுக்கு எடுத்துக்காட்டுகள் ஆகும்.  

புவியியல் சார்பான அகமணக் குழுக்களும் காணப்படுகின்றன. ஒரு குறிப்பிட்ட நிலப்பரப்பில் வாழ்பவர்கள் தங்களுக்குள் மணம் புரிந்து கொள்ளும் முறை *நிலப்பரப்புச் சார்ந்த அகமணம்* (Territorial Endogamy) எனப்படும். இதைவிடச் சில ஊர்களைச் சேர்ந்தவர்கள் தங்கள் ஊருக்கு வெளியே மணம் செய்துகொள்வதில்லை இது *ஊர் அகமணம்* (Village Endogamy) எனப்படுகின்றது.  

தங்களுக்குள் அகமண முறையைக் காலங்காலமாக பின்பற்றும் குழுவிடமும் மரபியல் பரவல் குறைந்துபோகும். மக்கள்தொகை மரபியல் ஆய்வில் இவை முறையே மக்கள்தொகை முட்டுப்பாடு (population bottleneck) மற்றும் ஸ்தாபக நிகழ்வு (founder event) கோட்பாடு என அழைகப்படுகிறது. இதே முறையைப் பின்பற்றினால் காலப்போக்கில் மரபியல் பரவல் மேலும் சுருங்கும். அகமண முறையின் காரணமாக மரபியல் பரவல் செழிக்க முடியாமல் தேங்கிய நிலைக்கு உள்ளாகும்போது ஒடுங்கு-மரபணுப் பிறழ்ச்சி வழி ஏற்படும் பரம்பரை நோய்கள் (recessive genetic diseases) கூடும். மரபியல் பரவல் ஒடுங்கினால் அது மரபியல் நோய்களுக்கு இட்டுச்செல்லும்.  

## மரபணு நோய்கள்
இந்தியாவின் ஐதராபாதில் உள்ள சி.சி.எம்.பி-சி.எஸ்.ஐ.ஆர். (CCMB-CSIR) எனும் ஆய்வு நிறுவனத்தைச் சார்ந்த குமாரசாமி தங்கராஜும் ஹார்வர்டு மருத்துவக் கல்லூரியை சார்ந்த டேவிட் ரெய்ச்சு ஆகியோர் தலைமையில் நடந்த ஆய்வில் ஜம்மு காஷ்மீரைச் சார்ந்த குஜ்ஜர் சமுதாயம், உத்தர பிரதேசத்தைச் சார்ந்த பனியா, தெலங்கானா பகுதியின் ரெட்டி சமூகம், தமிழகத்தில் பிராமணர்கள், கள்ளர்கள், அருந்ததியர்கள், புதுச்சேரியை சார்ந்த யாதவர்கள் முதலானோரிடையே ஸ்தாபக நிகழ்வின் தாக்கம் தூக்கலாக இருக்கிறது என்று ஆய்வு கூறுகிறது.  

முப்பது லட்சம் மக்கள்தொகையைக் கொண்டிருந்தாலும் அகமண முறையின் காரணமாக வலுபெற்ற ஸ்தாபக நிகழ்வு தொடர்ச்சியாக தெலங்கானா வைசிய சமுதாயத்தில் ‘பிசிஎச்ஈ’ (BChE - butyrylcholinesterase) எனும் அரிய மரபணு நோய் மற்ற சமுதாயங்களைவிட கூடுதலாக உள்ளது.
# புறமணம்

**புறமணம்** என்பது ஒரு குறிப்பிட்ட குழுவைச் சேர்ந்தவர்கள் தங்கள் குழுவுக்குள்ளேயே மணம் செய்து கொள்ளாமல், வேறு குழுக்களைச் சேர்ந்தவர்களை மணம் செய்து கொள்ளும் முறை ஆகும். இம்முறையில், இரத்த உறவு கொண்டவர்களையும், ஒரே குலத்தைச் சேர்ந்தவர்களையும் மணம் செய்து கொள்வது தடை செய்யப்படலாம். ஒரே கால்வழி குடிவழி என்பவற்றைச் சேர்ந்தவர்கள் இரத்த உறவு கொண்டவர்கள் என்பதால் பல சமுதாயங்களில் இக் குழுக்களுக்கு உள்ளே திருமணங்கள் ஏற்றுக் கொள்ளப்படுவதில்லை. தமிழ் நாட்டில், குலம், கோத்திரம், வம்சம், கூட்டம் போன்ற பிரிவுகளும் இத்தகைய இரத்த உறவுக் குழுக்களே.  

பழங்குடிச் சமுதாயங்களிலே காணப்படும் குலங்கள் (clan) பெரும்பாலும் புறமணக் குழுக்களாகவே உள்ளன. ஒரு குறிப்பிட்ட குலம் இரத்தவழி உறவினர்களுடைய குழுவாக அமைவதால், ஒரு குலத்தைச் சேர்ந்தவர்கள், தங்கள் குலத்துக்கு வெளியே வேறு குலங்களில் மணம் செய்து கொள்கிறார்கள். எனினும் குலங்களையே ஒரு அகமணக் குழுவாகக் கொண்ட சமுதாயங்களும் இருக்கவே செய்கின்றன.  

## தோற்றம் பற்றிய கோட்பாடுகள்

புறமண முறையின் தோற்றம் பற்றிப் பல விதமான கோட்பாடுகள் உள்ளன. எட்வார்ட் வெஸ்டர்மார்க் (Edvard Westermarck) என்பவர், இரத்த உறவினருக்கிடையே மணங்களைத் தவிர்ப்பதன் தொடர்ச்சியாகவே புறமண முறை உருவானதாகக் கருதுகின்றார்.  

ஜே. எஃப். மக்லென்னான் (J.F. McLennan) என்பவர், புறமணத்தின் தோற்றத்துக்குத் குறிப்பிட்ட குழுக்களுக்குள் திருமணத்துக்கான பெண்கள் குறைவாக இருந்ததே காரணம் என்கிறார். இதனால் ஆண்கள் வேறு குழுக்களில் மணம் செய்யவேண்டிய தேவை ஏற்பட்டதாகவும் அதுவே வழக்கமாக நிலைத்துவிட்டதாகவும் அவர் கூறுகிறார்.  

மண ஒப்பந்தக் கோட்பாட்டை (Alliance Theory) அறிமுகப்படுத்திய குளோட் லெவி-ஸ்ட்ராஸ் (Claude Levi-Strauss), சில குழுக்கள் தங்கள் உறுப்பினர்களைக் குழுவுக்கு வெளியே மண உறவு வைத்துக் கொள்ள ஊக்குவித்திருக்க வேண்டும் என்கிறார். சில குழுக்களின், பொருளாதார, பண்பாட்டுத் தேவைகளுக்கு மிகவும் அவசியமாக இருந்த இத் துறைகளிலான கொடுக்கல் வாங்கல்களை மேம்படுத்த இது வேண்டியிருந்தது.
# மண ஒப்பந்தக் கோட்பாடு

**மண ஒப்பந்தக் கோட்பாடு** (Alliance Theory) அல்லது **பரிமாற்றப் பொதுக் கோட்பாடு** (General Theory of Exchanges) என்பது, உறவுமுறைத் தொடர்புகளை ஆய்வு செய்வதற்கான ஒரு அமைப்பு சார்ந்த வழிமுறையின் பெயராகும். குளோட் லெவி-ஸ்ட்ராஸ் (Claude Lévi-Strauss) என்பவர் எழுதிய *உறவுமுறையின் தொடக்கநிலை அமைப்புகள் (Elementary Structures of Kinship)* என்னும் நூலில் இருந்தே இது உருவானது. இது ராட்கிளிஃப் பிரவுன் (Radcliffe-Brown) என்பவருடைய செயற்பாட்டுக் கோட்பாட்டுக்கு (functionalist theory) எதிரானது. மண ஒப்பந்தக் கோட்பாடு, 1980கள் வரையில், பிரான்ஸ் நாட்டின் மானிடவியல் ஆக்கங்களை வழிப்படுத்தியது எனலாம். அத்துடன் இதன் செல்வாக்கு, உளப்பகுப்பாய்வு, தத்துவவியல், அரசியற் தத்துவம் எனப் பல துறைகளிலும் பரவலாக உணரப்பட்டது.  

குளோட் லெவி-ஸ்ட்ராஸின் மண ஒப்பந்தக் கோட்பாடு, ஐரோப்பியர் அல்லாத சமுதாயங்களில் நடத்தப்பட்ட ஆய்வொன்றை அடிப்படையாகக் கொண்டு உருவானது. மேற்படி ஆய்வில், இரத்தஉறவுகளுக்கும், மண உறவுக்கும் இடையிலான நெருங்கிய தொடர்புகளை குளோட் கவனித்தார். சில சமயங்களில் ஒன்றுக்கொன்று எதிராகவும் வேறு சமயங்களில் ஒன்றுக்கொன்று மிகைநிரப்பிகளாகவும் (complementary) செயல்படும் இவை சமுதாயங்களை மணமுறை அடைப்படையில் வகைப்படுத்துவதற்கு வழி சமைத்தன. *மண ஒப்பந்த* (marriage-alliance) எடுகோள் இந்த அடிப்படையிலேயே உருவானது. இது குடும்பங்கள், கால்வழிகள் முதலானவை ஒன்றிலொன்று தங்கியிருத்தலை எடுத்துக்காட்டியது. மணவிழாக்களும், ஒருவகையான தொடர்பு முறை வடிவமாகவே நோக்கப்பட்டது. லெவி-ஸ்ட்ராஸ், லூயிஸ் டுமொண்ட், ரொட்னி நீடாம் போன்ற மானிடவியலாளர்கள், இது தொடர்பான விளக்கங்களைத் தந்துள்ளனர். ஆகவே, மண ஒப்பந்தக் கோட்பாடு, தனிப்பட்டவர்களுக்கு இடையிலான தொடர்புகள் பற்றிய அடிப்படைக் கேள்விகளுக்கு விடைகாண அல்லது சமூகம் எதனால் ஆக்கப்பட்டது என்பதைப் புரிந்து கொள்வதற்கு முயல்கிறது எனலாம்.
# விக்கிப்பீடியா:ஆண்டு நிறைவுகள்/மார்ச்சு 26


**மார்ச் 26**: வங்காள தேசம் - விடுதலை நாள் (1971)  
- 1871 &ndash; இலங்கையில் முதலாவது மக்கள் தொகைக் கணக்கெடுப்பு இடம்பெற்றது. 2,405,287 பேர் பதிவாகினர்.
- 1942 &ndash; இரண்டாம் உலகப் போர்: போலந்தில் அவுசுவிட்சு வதை முகாமிற்கு முதற்தடவையாக பெண் சிறைக்கைதிகள் கொண்டு செல்லப்பட்டனர்.
- 1954 &ndash; மார்சல் தீவுகளில் உள்ள பிக்கினி திட்டில் அணுகுண்டு சோதனை நடத்தப்பட்டது.
- 1971 &ndash; கிழக்குப் பாக்கித்தான் பாக்கித்தானிடம் இருந்து விடுதலையை அறிவித்தது. வங்காளதேச விடுதலைப் போர் ஆரம்பமானது.
- 1979 &ndash; அன்வர் சாதாத், மெனசெம் பெகின், ஜிம்மி கார்ட்டர் ஆகியோர் வாசிங்டனில் எகிப்திய-இசுரேல் ஒப்பந்தத்தில் கையெழுத்திட்டனர் (படம்).
- 2007 &ndash; கொழும்பில் கட்டுநாயக்கா விமானப்படைத் தளம் மீது விடுதலைப் புலிகளின் விமானங்கள் தாக்குதல் நடத்தின.
**நா. கதிரைவேற்பிள்ளை** (இ. 1907) **ஆர். சுதர்சனம்** (இ.&nbsp;1991) **நீர்வை பொன்னையன்** (இ.&nbsp;2020)
# விக்கிப்பீடியா:ஆண்டு நிறைவுகள்/மார்ச்சு 25


**மார்ச் 25**: சர்வதேச தடுத்து வைக்கப்பட்ட, காணாமற்போன பணியாளர்களுடன் கூட்டு ஒருமைப்பாடு நாள், அடிமை வணிகத்தால் பாதிக்கப்பட்டோரை நினைவுகூரும் பன்னாட்டு நாள்  
- 1655 &ndash; **டைட்டன்** (படம்) என்ற சனிக் கோளின் மிகப்பெரிய சந்திரனை கிறித்தியான் ஐகன்சு கண்டுபிடித்தார்.
- 1807 &ndash; சுவான்சி-மம்பில்சு ரெயில்வே என்ற உலகின் முதலாவது பயணிகள் தொடருந்து சேவை பிரித்தானியாவில் ஆரம்பமாகியது.
- 1811 &ndash; *இறைமறுப்பின் தேவை* என்ற பிரசுரத்தை வெளியிட்டமைக்காக பெர்சி பைச்சு செல்லி ஆக்சுபோர்டு பல்கலைக்கழகத்தில் இருந்து வெளியேற்றப்பட்டார்.
- 1949 &ndash; எஸ்தோனியா, லாத்வியா, மற்றும் லித்துவேனியா ஆகியவற்றைச் சேர்ந்த 92,000 குலாக்குகள் சோவியத் அதிகாரிகளினால் சோவியத் ஒன்றியத்தின் பல ஒதுக்கமான இடங்களுக்கு கட்டாய வேலைக்காக அனுப்பப்பட்டனர்.
- 1953 &ndash; ஆந்திர மாநில அமைப்பு பற்றிய அதிகாரப்பூர்வமான பிரகடனத்தை ஜவகர்லால் நேரு நாடாளுமன்றத்தில் வெளியிட்டார். ஆந்திரத் தலைநகர் ஆந்திர எல்லைக்குள்ளேயே அமையும் என அறிவித்தார்.
- 1954 &ndash; இலங்கையைச் சேர்ந்த மு. நவரத்தினசாமி பாக்குநீரிணையை நீந்திக் கடந்து சாதனை புரிந்தார்.
**முசிரி சுப்பிரமணிய ஐயர்** (இ.&nbsp;1975) **ம. மு. உவைஸ்** (இ.&nbsp;1996) **தி. க. சிவசங்கரன்** (இ.&nbsp;2014)
# விக்கிப்பீடியா:ஆண்டு நிறைவுகள்/மார்ச்சு 24


**மார்ச் 24**: உலக காச நோய் நாள்  
- 1882 &ndash; காச நோயை உருவாக்கும் நோய்க்கிருமியைத் தாம் கண்டுபிடித்திருப்பதாக ராபர்ட் கோக் அறிவித்தார்.
- 1896 &ndash; வரலாற்றில் முதன் முதலாக வானொலி சமிக்கையை உருசிய அறிவியலாளர் **அலெக்சாண்டர் பப்போவ்** (படம்) உருவாக்கினார்.
- 1946 &ndash; பிரித்தானிய அமைச்சரவைத் தூதுக்குழு பிரித்தானிய இந்தியாவின் ஆட்சியை இந்தியத் தலைமையிடம் ஒப்படைப்பதற்கான பேச்சுவார்த்தைக்காக இந்தியா வந்தது.
- 1965 &ndash; இலங்கையின் வடக்கு, கிழக்கில் தமிழ் மொழிப் பயன்பாட்டிற்கு முன்னுரிமை வழங்கவும், அங்கு அரச நில பகிர்ந்தளிப்பில் தமிழ் மொழி பேசுவோருக்கு முன்னுரிமை வழங்கவும் டட்லி-செல்வா ஒப்பந்தம் கையெழுத்திடப்பட்டது.
- 1965 &ndash; நாசாவின் ரேஞ்சர் 9 விண்கலம், சந்திரனில் மோதும் முன்னர் சந்திரனின் புகைப்படங்களை வீடுகளில் உள்ள தொலைக்காட்சிகளில் பார்க்கக்கூடிய படங்களாக மாற்றி பூமிக்கு அனுப்பியது.
- 1977 &ndash; இந்திய தேசிய காங்கிரசு கட்சி உறுப்பினரல்லாத முதலாவது பிரதமராக மொரார்ஜி தேசாய் தேர்ந்தெடுக்கப்பட்டார்.
**பி. எஸ். இராமையா** (பி.&nbsp;1905) **டி. எம். சௌந்தரராஜன்** (பி.&nbsp;1922) **சீர்காழி கோவிந்தராஜன்** (இ.&nbsp;1988)
# உறைதல்

இயற்பியல், வேதியியல் வரையரைகளின் படி ஒரு நீர்மம் திண்மமாக மாறும் செயல் **உறைதல்** எனப்படுகிறது. இது **திண்மமாதல்** எனவும் அழைக்கப் படும். பல பொருட்கள் உறைநிலை அடையும்போது முன்பிருந்த பருமனைவிடச் சற்றுச் சுருங்கிக் குறையும். ஆனால் நீர் உறைந்து பனிக்கட்டியாகும்போது விரிவடைகிறது. எந்த வெப்பநிலையில் ஒரு பொருளானது உறைகிறதோ அதுவே அப்பொருளின் உறைநிலை எனப்படுகிறது, ஆனால் இந்த உறை வெப்பநிலை, பொருள் இருக்கும் சூழ் அழுத்தநிலையைப் பொருத்தும் உள்ளது. பொருள்களின் மாசுத்தன்மையினை அதனதன் உறைதல் வெப்பநிலையைக் கொண்டு அறியப்படுகின்றன. மாசு கலந்த பொருட்களின் உறைநிலை குறைந்து காணப்படும். இதுவே உறைநிலைத் தாழ்வு என அழைக்கப்படுகிறது. உறை நிலைத் தாழ்வு கணக்கீடுகளின் மூலம் பொருளின் மூலக்கூறு எடை கண்டறியப்படுகிறது. திண்மத்தில் இருந்து நீர்மத்திற்கு மாறும் செயலான உருகுதல் இதற்கு நேர்மாறான செயல் ஆகும். பெரும்பாலான பொருட்களுக்கு உறைநிலையும் உருகுநிலையும் ஒரு குறிப்பிட்ட அழுத்தநிலையில் ஒன்றாகவே உள்ளது.  

(எ.கா) பாதரசத்தின் உறைநிலையும் உருகுநிலையும் ஒன்றே.  

## உணவு பதப்படுத்தல்
உணவினை பதப்படுத்த உறைதல் முறையே பொதுவாகப் பயன்படுத்தப் படுகிறது. இது நுண்ணுயிரிகளின் வளர்ச்சியைக் கட்டுப்படுத்துவதால் உணவு கெடாமல் காக்கப் படுகிறது.
# ஒருநிலக் கொள்கை

ஆண்டுகளுக்கு முன்னர் ஆகும்.]]  
**ஒருநிலக் கொள்கை** அல்லது **ஒருதரைக் கொள்கை** (*Pangaea* அல்லது *Pangea*) என்பது ஏறத்தாழ 250 மில்லியன் ஆண்டுகளுக்கு முன்னர், இன்று உலகில் உள்ள எல்லாக் கண்டங்களும், தரைநிலப்பகுதிகளும் தொடர்பறா ஒருபெரு நிலமாக சேர்ந்து ஒன்றாக இருந்ததெனக் கொள்ளும் கொள்கை ஆகும். இந்த ஒருபெரும் தரைநிலத்தைச் சூழ்ந்து ஒரேயொரு மாபெரும் கடல் மட்டும்தான் இருந்தது. எனவே அன்றைய நில உருண்டையில், ஒரேயொரு தரைநிலமும், ஒரேயொரு பெருங்கடலும்தான் இருந்தது என்று இக் கொள்கை கூறுகின்றது.  

*மண் நிலம் எல்லாம்* என்னும் பொருள் பட கிரேக்க மொழியின் Παγγαία (பான்கையா, Pangaea) என்னும் சொல்லை இம்மாபெரும் ஒரு கண்டத்துக்கு ஆல்ஃவிரட் வேகனர் (Alfred Wegener) என்னும் ஜெர்மன் நாட்டுக்காரர் 1920களில் பெயராக இட்டார். இந்த ஒருநிலத்தைத் தமிழில் *முழுமண்* என்று அழைக்கப்படும். இந்த முழுமண்ணைச் சூழ்ந்திருந்த மாபெரும் ஒருபெருங்கடலுக்கு *முழுக்கடல்* அல்லது *முழுஆழி* (Panthalassa) என்று பெயர். முழுமண்ணானது பிறைநிலா வடிவில் அமைந்திருந்தது. இக்கருத்தினைப் படத்தில் காணலாம். பின்னர் நில உருண்டையின் புற ஓடுகள் பிரிந்து பல்வேறு கண்டகளாக ஆனதை கருத்துருவாக அசையும் படமாகக் கீழே காணலாம்.
# சுனாமி

1. REDIRECT ஆழிப்பேரலை

சுனாமி என்பது ஜப்பான் மொழிச் சொல். இதன் பொருள் துறைமுக அலை அல்லது ஆழிப்பேரலை எனப்படும். கடலுக்கு அடியில் ஏற்படும் நில அதிர்வால் தொடர்ச்சியாக ஏற்படும் நீரின் இடப்பெயர்ச்சியே சுனாமி ஆகும்.  

சுனாமி ஏற்படக்காரணங்கள்  
கடலடி வெடிப்புகள்  
பூகம்பங்கள்  
எரிமலை வெடிப்புகள்  
கடலுக்கடியில் ஏற்படக்வடிய உயர் வெப்ப அழுத்தம்  

சுனாமி ஏற்படும் விதம்  
சில நிமிடங்கள் முதல் மணி நேர இடைவெளியில் தொடர்ச்சியான அலைகளைக் கொண்டிருக்கும் பெரிய நிகழ்வு. சுனாமி மனித வரலாற்றில் நிகழும் இயற்கை பேரழிவுகளில் ஒன்றாகும். சமீபத்தில் 2004ம் ஆண்டு இந்திய பெருங்கடலைச் சுற்றியுள்ள 14 நாடுகளில் பாதிப்பை ஏற்படுத்தி 230000 பேர் இறப்பிற்குக் க்ரணமாக சுனாமி இயற்கைப் பேரழிவு வரலாற்றில் குறிப்பிடத்தக்கது.  

சொல்  
நீரின் இடப்பெயர்வு மூலம் நீரின் உடலில் உருவாக்கப்பட்ட அலைகளே சுனாமிஆகும்.  

சுனாமி  
சுனாமி என்ற சொல்லானது ஜப்பானிய மொழி சொல்லாகும். இதனையே தற்போது புவியியலாளர்களும் கடல்வழி வல்லுநர்களும் ஏற்றுக் கொண்டுள்ளனர்.  

டைடல் அலை  
சுனாமி சில சமயங்களில் டைடல் அலை என்று அழைக்கப்படுகிறது. பேரலை என்றும் சுட்டப்படுகிறது. சுனாமி நீர் பகுதி மற்றும் நிலப்பகுதியை இரண்டாகப் பிரிக்கிறது. சுனாமியின் போது நீரின் உள் இயக்கம் மிக அதிகமாக இருக்கலாம். இது நம்ப முடியாத அளவிற்கு உயர்ந்த மற்றும் சக்தி வாய்ந்த அலைகளின் தோற்றத்தை அளிக்கிறது. இந்த டைடல அலைகள் சந்திரன் மற்றும் சூரியன் புவி ஈர்பிலிருந்து உற்பத்தி செய்யப்படுகிறது.  

நிலநடுக்கடலலை  
சுனாமியை பேரலை கடல் அலை என பலவாறு அழைக்கலாம். இது நில நடுக்கத்தினால் ஏற்படுகிறது. சுனாமி பூகம்பங்களில் எரிமலை வெடிப்புகள் மற்றும் பிற கடலடியில் வெடிப்புகள் (நீருக்கடியில் ஏற்படும் பணிப்பாறை வெடிப்புகள், விண் கற்களின் தாக்கம் முதலியவற்றாலும் ஏற்படுகறிது) சாதாரணமாக கடலுக்கடியில் நீரோட்டங்கள் ஒத்திருக்கும். ஆனால் காற்று அல்லது சூரியனின் ஈர்ப்பு விசையால் உந்தப்பட்டு கடல் அலை விரைவாக உயர்ந்து பேரழிவை ஏற்படுத்துகிறது.  

தலைமுறை வழிமுறை  
சுனாமியின் தலைமுறை வழிமுறை கடலின் நீர் அளவு பெரிது படுத்துவதற்கு இடமளிக்கிறது. இந்த நீ இடப்பெயர்ச்சிக்கு பூகம்பங்கள், நிலச்சரிவுகள், எரிமலை வெடிப்புகள், பணிப்பாறை அல்லது அதற்கு மேற்பட்ட அரிதாக விண் கற்கள் மற்றும் அணுச் சோதனைகள் காரணமாக உள்ளது. இந்த வழியில் உருவாக்கப்பட்ட அலைகள் பின்னர் புவியீர்ப்பினால் நீடிக்கப்படுகின்றன.  

நிலநடுக்கமுடைமை  
கடல் அடுக்குகள் திடீரென சீர்குலைந்து செங்குத்தாக நீரை அகற்றும் போது சுனாமி உருவாக்கப்படலாம். டெக்டோனிக் பூகம்பங்கள் பூமியதிர்ச்சியற்ற உருமாற்றத்துடன் தொடர்புடைய ஒரு குறிப்பிட்ட நிலநடுக்கம் ஆகும். இந்த பூகம்பங்கள் கடலுக்கடியில் ஏற்படும்போது சிதைந்த பகுதிக்கு மேலே உள்ள நீர் அதன் சமநிலை நிலைப்பாட்டில் இருந்து அகற்றப்படும்.  

நிலச்சரிவுகள்  
1950களில் பெரிய சுனாமிகள் நீர் மூழ்கி கப்பல்களாலும் நிலச்சரிவு ஏற்படுவதால் ஏற்படலாம் என கண்டுபிடிக்கப்பட்டது. தண்ணீர் வேகமாக உறிஞ்சப்படுவதை விட வேகமான அளவு தண்ணீர் எரிசக்தி இடமாற்றுபவையாகும்.
# உலக காச நோய் நாள்


**உலகக் காசநோய் நாள்** (*World Tuberculosis Day*), மக்களிடையே காச நோய் பற்றிய விழிப்புணர்வை ஏற்படுத்துமுகமாக ஒவ்வோர் ஆண்டும் மார்ச் 24 அன்று அனுசரிக்கப்பட்டு வருகிறது. 2012 ஆம் ஆண்டில், 8.6&nbsp;மில்லியன் மக்கள் காசநோயால் பாதிக்கப்பட்டனர், 1.3&nbsp;மில்லியன் மக்கள் இந்நோயால் இறந்தனர். இவர்களில் பெரும்பாலானோர் குறைந்த, அல்லது நடுத்தர வருமானங் கொண்ட நாடுகளைச் சேர்ந்தோர் ஆவர்.  

உலகக் காசநோய் நாள் உலக சுகாதார அமைப்பினால் அதிகாரபூர்வமாகக் கடைப்பிடிக்கப்படும் எட்டு உலகளாவிய பொதுநலனுக்கான நாட்களில் ஒன்றாகும். (ஏனையவை: உலக சுகாதார நாள், உலக குருதிக் கொடையாளர் நாள், உலக நோய்த்தடுப்பு வாரம், உலக மலேரியா நாள், உலக புகையிலை எதிர்ப்பு நாள், உலகக் கல்லீரல் அழற்சி நாள், உலக எயிட்சு நாள் ஆகியவை ஆகும்.  

## வரலாறு
1882 மார்ச்சு 24 இல் டாக்டர் றொபேர்ட் கொக் (*Robert Koch*) என்பவர் காசநோய்க்கான காரணியை (*TB bacillus*) பெர்லினில் அறிவித்து அறிவியல் உலகை வியப்பில் ஆழ்த்தினார். அந்நாளில் இந்நோய் ஐரோப்பா மற்றும் அமெரிக்காவில் ஏழு பேருக்கு ஒருவரின் உயிரைக் காவு கொண்டு வந்தது. கொக்கின் இக்கண்டுபிடிப்பு காசநோய் பற்றி முழுமையாக அறிய வழிவகுத்தது.  

1982 ஆம் ஆண்டில் இக்கண்டுபிடிப்பின் நூற்றாண்டு நினைவு நாளில் காச நோய் மற்றும் நுரையீரல் நோய்களுக்கெதிரான அனைத்துலக அமைப்பு (*International Union Against Tuberculosis and Lung Disease - IUATLD*) மார்ச் 24 ஆம் நாளை உலக காசநோய் நாளாக அறிவிக்க வேண்டுகோள் விடுத்தது. 1996 ஆம் ஆண்டில் இருந்து உலக சுகாதார அமைப்பு (*WHO*) இந்நாளை காசநோய் விழிப்புணர்வு நாளாக அறிவித்தது.
# சின்மயா மிசன்


**சின்மயா மிசன்** என்ற அமைப்பானது சுவாமி சின்மயானந்தாவின் இலட்சியங்களை நிறைவேற்றுவதற்காக 1953 இல் உருவாக்கப்பட்ட அமைப்பாகும். இந்த அமைப்பின் நிருவாகத் தலைமை அலுவலகம் இந்தியாவின் மும்பாய் (முன்னைய பம்பாய்) இல் அமைந்துள்ளது. இவ்வமைப்பிற்கு உலகேங்கிலும் 300 க்கும் மேற்பட கிளைகள் உண்டு.  

## செயற்பாடுகள்
இந்தியாவில் மற்றும் உலகெங்கிலும் உள்ள சின்மயாமிசன் கீழ்வரும் சேவைகளை வழங்குகின்றனர்.  
- பாலவிகார் - அகவை(வயது) 5 இல் இருந்து 14 வரையுள்ள சிறுவர்கள்
- சின்மயா இயுவ கேந்திரா - 15 முதல் 28 வயதுடைய இளைஞர்கள் மற்றும் இயுவதிகளுக்கானது
- வளந்தவர்களுக்கான கல்விக்குழுக்கள்

### மத மற்றும் ஆன்மீக அடிப்படையில்
இந்தியாவின் சின்மயா மிசன் 24 கோவில்களையும் இந்தியா தவிர்ந்த ஏனைய நாடுகளில் 7 க்கும் மேற்பட்ட கோவில்களையும் கொண்டுள்ளது.  

### சமூகசேவையில்
- மருத்துவத்துறையில் சின்மயாமிசன் பல நலன் பேணும் நிலையங்களைக் இந்தியாவில் கொண்டுள்ளது.
  - வைத்தியசாலை - 1
  - தாதியர் பயிற்சிநிலையம் - 1
  - சிகிச்சை நிலையங்கள் - 14
  - கிராமப்புறக் கண்பராமரிப்பு நிலையங்கள் - 1
  - சமூக மற்றும் மருத்துவ உதவிகளை வழங்குவதற்காகத் தத்தெடுத்த கிராமங்கள் - 120
  - வயதில் மூத்தோர்களுக்கான வீடுகள் - 8
  - தாழ்த்தப்பட்ட பெண்களுக்கான வேலைவாய்ப்புத் திட்டங்கள் - 1
  - கிராமப்புற அபிவிருத்தித் திட்டங்கள் -1
  - சிறுவர் பராமரிப்பு நிலையம் - 1
- சின்மயாமிசனின் கல்விப் பங்களிப்பாக
  - (தினப்) பாடசாலைகள் - 70
  - சின்மயா பன்னாட்டு (தங்கியிருந்து) கற்கும் பாடசாலை - 1
  - அரிகார் பாடசாலை (சுயதேவைகளை பூர்த்திசெய்வதற்காக தாழ்த்தப்பட்ட சிறுவர்களுக்கான இலவச பாடம் மற்றும் தொழிற்பயிற்சிகள்)
  - கல்லூரிகள் (Colleges) – 4
  - பட்ட படிப்புக் கல்லூரிகள் (Degree College) – 1
  - மேற்கல்விக்கான சின்மயாவின் அமைப்பு எனப் பொருள்படும் சின்மயா இண்டிடியூட்டு ஆப்பு அயர் இலேனிங்கு (Chinmaya Institute of Higher Learning) -1
  - சின்மயா பாரம்பரிய நிலையம்
  - பாடசாலைகளில் கற்பதன் பெறுமதிகளைப் போதித்தல் (இது தொடர்ச்சியாக இந்தியாவின் பல பாகங்களில் நடத்தப்படுகின்றது).
  - இண்டிடியூட்டு ஆப்பு மானேச்சுமண்டு

### பண்பாடுகள் தொடர்பாக
- புகழ் பெற்ற இந்திய வேதாகமக் கொள்கைளைப் பரப்புவதோடு பிராந்திய மொழிகளையும் பரப்புகின்றனர்.
- இளைஞர்களைப் பொதுவிடங்களில் பேசவைப்பதற்கான கருத்தரங்குகள்.
- இளைஞர்கள் மற்றும் வளந்தோருக்கான ஆளுமைகள் மற்றும் முன்னெடுப்புக்களை வளர்ப்பதற்கான பயிற்சிப் பட்டறைகள்.
- கலாமந்திர் - 2
- உலக புரிந்துணர்விற்கான நிலையம் - 2
- இந்திய வேதாகம ஆய்வு நிலையம்.

### சின்மாயாமிசனின் ஆதிக்கம்
சின்மயா மிசன் தென்னிந்தியா மற்றும் இந்திய கலாச்சாரத்தினைப் பின்பற்றும் இந்திய மற்றும் இலங்கைத் தமிழர்கள் வாழும் அமெரிக்கா, ஐக்கிய இராச்சியம், இலங்கை மற்றும் பலநாடுகளில் இதன் ஆதிக்கம் காணப்படுகின்றது.  

## பிரபலமான பிரசுரங்கள்
- சஞ்சிகைகள்
  - பாலவிகார் - மாதாந்த சஞ்சிகை
  - தபோவன் பிரசாத்து - மாதாந்த சஞ்சிகை
  - சின்மயா உட்கோடு - மாதாந்த சஞ்சிகை

## சிறு பிரசுரங்கள்
- சஞ்சிகைகள்
  - பாலாட்சைன் - மாதாந்த சஞ்சிகை - இடெலாசு, அமெரிக்கா
# பார்படோசு

**பார்படோசு** (*Barbados*; **பார்படோஸ்**) என்பது அமெரிக்கக் கண்டத்தில் கரிபியன் பிரதேசத்தில், மேற்கிந்தியத் தீவுகளின் சிறிய அண்டிலிசில் அமைந்துள்ள ஒரு தீவு நாடு ஆகும். இது கரிபியன் தீவுகளில் மிகவும் கிழக்கே அமைந்துள்ளது. இத்தீவின் நீளம் 34 கி.மீ. (21 மைல்கள்), ஆகக்கூடிய அகலம் 23 கி.மீ. (14 மை), பரப்பளவு 432 கி.மீ.<sup>2</sup> (167 ச.மைல்) ஆகும். இது வடக்கு அத்திலாந்திக்கின் மேற்கே, வின்வர்டு தீவுகள் மற்றும் கரிபியக் கடலில் இருந்து 100 கி.மீ. (62 மை) கிழக்கே அமைந்துள்ளது. பார்படோசு வின்வர்டு தீவுகளுக்குக் கிழக்கே, சிறிய அண்டிலிசின் ஒரு பகுதியாக, நிலநடுக்கோட்டில் இருந்து அண்ணளவாக 13° வடக்கே அமைந்துள்ளது. இது செயிண்ட் லூசியா, செயின்ட் வின்செண்டு மற்றும் கிரெனடீன்கள் நாடுகளுக்கு 168 கி.மீ. கிழக்கேயும், மர்தினிக்கில் இருந்து 180 கி.மீ. தென்-கிழக்கேயும், டிரினிடாட் மற்றும் டொபாகோவில் இருந்து 400 கி.மீ. தூரத்திலும் அமைந்துள்ளது. பார்படோசு முதன்மை அத்திலாந்திக் சூறாவளி மண்டலத்திற்கு வெளியே உள்ளது. இதன் தலைநகரும், மிகப்பெரிய நகரமும் பிரிஜ்டவுண் ஆகும்.  

ஆரம்பத்தில் அமெரிக்க இந்தியர்களும், பின்னர் 13-ஆம் நூற்றாண்டு முதல் கலிநாகோ மக்களும் இங்கு குடியேறினர். பார்படோசு 15-ஆம் நூற்றாண்டின் இறுதியில் எசுப்பானியக் கப்பலோட்டிகளால் ஆக்கிரமிக்கப்பட்டு, காசுட்டில் பேரரசுக்காக உரிமை கோரப்பட்டது. பார்படோசு முதல் தடவையாக 1511 இல் எசுப்பானிய நிலவரை படத்தில் காட்டப்பட்டது. 1532 முதல் 1536 வரை போர்த்துகல் பேரரசு இத்தீவுக்கு உரிமை கோரியது, ஆனாலும் 1620 இல் அதனைக் கைவிட்டது. *ஒலிவ் புளொசம்* என்ற ஆங்கிலேயக் கப்பல் இங்கு 1625 மே 14 இல் வந்திறங்கியது. அக்கப்பலில் வந்தவர்கள் இத்தீவை இங்கிலாந்தின் முதலாம் ஜேம்சு மன்னருக்காக உரிமை கோரினர். 1627 இல், இங்கிலாந்தில் இருந்து முதலாவது நிரந்தரக் குடியேறிகள் இங்கு வந்தனர். அன்று முதல் இத்தீவு ஆங்கிலேயர் வசமானது. பின்னர் பிரித்தானியக் குடியேற்ற நாடானது. இக்காலகட்டத்தில், தீவின் தோட்டங்களில் பணிபுரிந்த ஆப்பிரிக்க அடிமைகளின் உழைப்பை நம்பி, இந்தக் குடியேற்ற நாடு ஒரு தோட்டப் பொருளாதாரத்தில் இயங்கியது. இத்தீவில் அடிமை வணிகம் 1807 இல் அடிமை வணிகச் சட்டத்தின் மூலம் தடைசெய்யப்படும் வரை தொடர்ந்தது. 1833 இல் அடிமை ஒழிப்புச் சட்டம் நடைமுறைப்படுத்தப்பட்டதைத் தொடர்ந்து அடுத்த ஐந்தாண்டு காலப்பகுதியில் பார்படோசில் அடிமைப்படுத்தப்பட்ட மக்களுக்கு இறுதி விடுதலை கிடைத்தது.  

இத்தீவின் மொத்த மக்கள் தொகை 287,010 ஆகும். இவர்களில் பெரும்பான்மையானோர் ஆப்பிரிக்க வம்சாவழியினர் ஆவர். ஓர் அத்திலாந்திக்குத் தீவாக வகைப்படுத்தப்பட்டிருந்தாலும், பார்படோசு கரிபியனின் ஒரு பகுதியாகமே இது கருதப்பட்டு, அதன் முன்னணி சுற்றுலாத் தலங்களில் ஒன்றாகத் திகழ்கிறது.  

1966 நவம்பர் 30 இல், பார்படோசு ஐக்கிய இராச்சியத்தின் இரண்டாம் எலிசபெத்தை அரசியாக ஏற்றுக் கொண்டு, பொதுநலவாயத்தின் கீழ் விடுதலை பெற்றது. 2021 அக்டோபரில், பார்படோசின் முதலாவது குடியரசுத் தலைவராக சான்டிரா மேசன் அறிவிக்கப்பட்டார். 2021 நவம்பர் 30 இல் பார்படோசு ஒரு குடியரசாக அறிவிக்கப்பட்டு, நாட்டுத் தலைவர் பதவி எலிசபெத் மகாராணியிடம் இருந்து சாண்டிரா மேசனுக்கு வழங்கப்பட்டது.